Salutare!
Când crești într-o familie ca a mea, ai un anumit simț al istoriei.
Sunt ultimul într-o succesiune ce își are originile cu generații în urmă.
Acest stejar e aproape de Castelul Windsor,
care a fost reședința familiei mele de mai bine de 900 de ani.
Treizeci și nouă de regi au trăit aici și s-au bucurat de minunatele împrejurimi.
M-am plimbat prin aceste locuri de multe ori
și mereu sunt uimit că unii copaci plantați aici,
organisme vii dependente de sol, ploaie și lumina soarelui,
au fost aici de când s-a pus temelia Castelului Windsor.
Asta înseamnă că unii stejari de aici au aproape o mie de ani.
Acești copaci au încolțit în 1066, în timpul domniei lui William Cuceritorul,
dintr-o simplă ghindă ca aceasta.
Când Henry al VIII-lea a ajuns să locuiască aici,
se transformaseră în niște giganți maturi și impresionanți.
În mod surprinzător,
unii dintre acești copaci supraviețuiesc și astăzi.
Sunt un pic cam noduroși și găunoși,
dar sunt cât se poate de vii.
În timpul cât au crescut acești stejari,
aproape 35 de miliarde de oameni și-au trăit viața pe planeta noastră.
Adică speranța, dragostea, temerile și visele a 35 de miliarde de vieți.
În tot acest timp, omenirea a inventat călătoria cu avionul,
vaccinurile și calculatoarele.
Am explorat întreaga planetă,
am secvenționat genomul uman
și am ieșit din atmosfera Pământului.
Ritmul inovațiilor a fost extraordinar,
dar la fel de rapid a fost și impactul nostru.
De-a lungul vieții bunicii mele, în ultimii 90 de ani,
impactul nostru s-a mărit atât de mult
încât clima, oceanele, aerul, natura și tot ce depinde de ele
sunt în pericol.
Acest stejar e aici de secole,
dar niciodată nu s-a confruntat cu un deceniu ca cel de acum.
Intrăm într-un nou deceniu,
știind că e perioada din istorie cu cele mai multe urmări.
Știința e de necontestat.
Dacă nu acționăm în acest deceniu,
daunele pe care le-am făcut vor fi ireversibile.
Iar efectele vor fi resimțite nu doar de generațiile viitoare,
ci de noi toți.
Mai mult de atât, aceste daune nu vor fi resimțite în mod egal de toți.
Cei mai vulnerabili,
cei cu cele mai puține resurse
și cei care au contribuit cel mai puțin la schimbările climatice
vor fi afectați cel mai mult.
Aceste contraste sunt cumplite.
Cum putem spera să remediem astfel de probleme majore dificile?
Poate părea greu, dar se poate.
Oamenii au capacitatea extraordinară să stabilească obiective și să le atingă.
Am admirat multă vreme programul președintelui John F. Kennedy
din 1961 de a trimite un om pe lună în următorii zece ani.
L-a numit Moonshot.
Părea o nebunie.
Abia se lansase primul satelit.
Părea imposibil să trimiți un om pe Lună atât de devreme.
Dar această provocare unică includea foarte multe.
A considerat-o o misiune de a organiza și a evalua
cele mai bune forțe și abilități.
Făcând acel salt uriaș pentru omenire,
echipa din spatele Moonshot
a unit milioane de oameni din întreaga lume,
semn că acea ambiție nebunească n-a fost de fapt atât de irațională.
Iar pe parcurs, a ajutat la descoperirea echipamentelor pentru respirație,
a computerului tomograf și a panourilor solare.
Dar acum, mai mult decât un Moonshot al acestui deceniu,
avem nevoie de Earthshots.
Trebuie să valorificăm același spirit uman de ingeniozitate și menire
și să-l focalizăm la maxim și imediat
spre cea mai stringentă provocare cu care ne-am confruntat vreodată:
refacerea planetei noastre.
Obiectivele comune pentru generația noastră sunt clare.
Împreună trebuie să protejăm și să refacem natura,
să curățăm aerul, să readucem la viață oceanele,
să construim o lume fără deșeuri și să remediem clima.
Trebuie să ne străduim să facem toate acestea în următorii zece ani.
Dacă vom atinge aceste obiective,
până în 2030 viața noastră nu va fi mai rea
și nu va trebui să renunțăm la tot ce ne face plăcere.
În schimb, viața noastră va fi mai sănătoasă,
mai curată, mai inteligentă și mai bună pentru noi toți.
Răspunsul global la pandemia de COVID-19
și fondurile care intră în redresarea economică
demonstrează cât de mult se poate obține
când cei aflați în poziții de putere se reunesc
și hotărăsc să acționeze.
Am construit spitale peste noapte, am schimbat fabrici,
am investit miliarde în căutarea unui vaccin și a unor tratamente mai bune.
Am fost influențați de eroi din comunități din întreaga lume.
Tânăra generație nu mai crede că schimbarea e prea grea.
Au văzut cum lumea s-a schimbat în totalitate.
Ei cred că schimbările climatice și pericolul la adresa biodiversității
merită toată atenția și efortul nostru.
Și au dreptate.
Acum e momentul ca fiecare din noi să dea dovadă de spirit de conducere.
Fie că e vorba de un fermier din SUA,
un investitor în tehnologie din China, un politician din Kenya,
un bancher din Marea Britanie, un pescar din Maldive,
un lider al unei comunități din Brazilia sau un student din India,
fiecare dintre noi are un rol de jucat
în valorificarea oricărei oportunități pe care o avem.
Sunt hotărât să folosesc această poziție specială în care mă aflu
pentru a stabili obiectivele Earthshot și a recompensa oamenii
din fiecare sector al societății și din fiecare parte a lumii,
care fac ceva pentru a le atinge.
Unii oameni sunt motivați să acționeze în situații de criză,
dar pentru cei mai mulți,
motivația vine doar atunci când cred că schimbarea e posibilă,
că nu e o cauză pierdută.
Dacă oamenii cred cu adevărat că aceste schimbări
și proiectul Earthshots pot fi realizate,
gândiți-vă la tot potențialul pe care îl poate declanșa.
Sunt hotărât să încep și să închei cu optimism acest deceniu.
În timp ce generația noastră reprezintă doar o clipă
în viața acestor magnifici stejari,
putem și avem posibilitatea să ne asigurăm că ei și toată viața de pe Pământ
vor înflori pentru încă o mie de ani și mai mult.
Dar numai dacă vom folosi capacitățile deosebite ale acestei generații
pentru a ne repara planeta.
Nu avem altă soluție decât să reușim.
Vă mulțumesc!